«Буш урыннар юк?» Татарстанда уку елына әзерлек ничек бара?

	Урын юк дип кайгырасы түгел! Татарстан Мәгариф һәм фән министрлыгы әти-әниләрне, 1 нче сыйныфка баручы сабыйларның берсе дә урамда калмаячак, дип тынычландыра. Шул ук вакытта мәктәп җитәкчеләрен дә кисәтәләр: укырга алганда, бернинди сынаулар да үткәрергә ярамый. Быел республикада  57 мең бала тәүге тапкыр парта арасына утырыр, дип фаразлана.	 Авылда балалар юк, шәһәрдә исә мәктәпләр җитми. Шулай да биш ел эчендә 1 нче сыйныфка баручылар саны 7 меңгә күбәйгән. Кайбер районнарда демография үсеше әллә ни зур булмаса да, ике районда бу сан шактый ишәйгән. Әйтик, шушы вакыт эчендә сабыйлар Питрәчтә – 3,5, Әлмәттә 2 тапкыр арткан. Министрлыкның гомуми белем бирү идарәсе башлыгы Татьяна Алексеева белдергәнчә, әлеге ике районда 1 нче сыйныфка кабул итү буенча вазгыять борчу тудыра. Питрәч районының Көек авылындагы «Алгоритм» технологик лицеенда 150 гаризага күбрәк тапшырганнар. «Әмма борчылырга кирәкми. Буш урыннарга парталар куеп, өстәмә сыйныфлар ачачакбыз», – ди белгеч. Әлмәт шәһәрендә исә әти-әниләрнең күбесенең балаларын инженерлык лицеена бирәсе килә икән. Анда беренче сыйныфка гариза биргән 220 баланың 192сен генә алачаклар. Ә исемлеккә эләкмәүчеләргә күрше мәктәпләрдә урыннар тәкъдим ителәчәк. 
	Сәрия МИФТАХОВА	
Ватаным Татарстан

	№ --- | 23.07.2023	


